
הכנסת העשרים
מושב שני
<פרוטוקול מס' 224>
מישיבת ועדת העבודה, הרווחה והבריאות
יום שלישי, י"ט באדר ב התשע"ו (29 במרץ 2016), שעה 11:00
<סדר היום:>
<תקנות הנכים (תגמולים ושיקום) (תוספת למימון צרכים מיוחדים) (תיקון), התשע"ו-2015>
נכחו:

<חברי הוועדה:> 
אלי אלאלוף – היו"ר

יגאל גואטה 
<מוזמנים:> 
	דן שגב
	–
	סגן ראש אגף שיקום וראש היחידה לשירותי שיקום, משרד הביטחון

	פזית תדהר
	–
	עורכת דין, ממונה משפטית לנושאי שיקום נכים ומשפחות, משרד הביטחון

	הדס אגמון
	–
	עורכת דין, משרד המשפטים

	מיכל ויצמן ניסים
	–
	מנהלת תחום איבה, המוסד לביטוח לאומי

	דניאל בן אבו
	–
	יו"ר מחוז השפלה, משנה ליו"ר ארגון נכי צה"ל

	אבנר גולן
	–
	מנהל אגף זכויות ורווחה, ארגון נכי צה"ל

	משה גיבלי
	–
	נכה צה"ל, ארגון נכי צה"ל

	צבי טירם
	–
	נכה צה"ל, ארגון נכי צה"ל

	אלי מנצור
	–
	נכה צה"ל, מושתף כליה לבלב, ארגון נכי צה"ל


לרשימת השדלנים שנכחו בדיון – ראו בקישור זה.

<ייעוץ משפטי: >
שמרית שקד
<מנהלת הוועדה:>
ענת-כהן שמואל
<רישום פרלמנטרי:>
ר.כ. חבר המתרגמים
<תקנות הנכים (תגמולים ושיקום) (תוספת למימון צרכים מיוחדים) (תיקון), התשע"ו-2015>
<היו"ר אלי אלאלוף:>
בוקר טוב. אנחנו אמורים לדון בתקנות הנכים (תגמולים ושיקום) (תוספת למימון צרכים מיוחדים) (תיקון) תשע"ו 2015, דיון המשך מהשבוע שעבר. היום ה-29 במארס 2016, י"ט באדר ב' תשע"ו, השעה 11:10. 

לפי מה שהוסבר לי מהדיון של השבוע שעבר, ביקשתם השלמת אינפורמציה, שמשרד הביטחון העביר לנו השבוע, כך שהתמונה קצת יותר ברורה. אם אין לכם הערות כלליות, אני הייתי רוצה לעבור ברשותכם לקריאת התקנה ולאישורה. 

מי רוצה לפתוח?

<דניאל בן אבו:>
ברשותך, את מטעם ארגון נכי צה"ל, אני משנה ליו"ר ארגון נכי צה"ל. נמצא איתי ראש אגף זכויות, אבנר גולן ושלושה נכים, שני מטופלי דיאליזה ואחד מושתל כליות. 
זה דיון המשך, בעקבות הבקשה להבאת נתונים. התקנה, כפי שהיא מוגשת, אנחנו מבקשים לא לאשר אותה. הם מביאים תקנה בעצם שהיא, אני לא רוצה להשתמש במילים בוטות, מאיימת – אם לא תקבלו את מה שאנחנו רוצים – לא תקבלו כלום. יש מצב היום של אפליה של נכה שמקבל את המשקולות הללו ונכה אחר שלא מקבל כלום - - -

<היו"ר אלי אלאלוף:>
והרבה נכים לא מקבלים.

<דניאל בן אבו:>
סך הכל, האמת, כל הסיפור של הבחינה שלהם והיא נתקעת בגלל נושא כלכלי, ולמרות בנושא הכלכלי פה מדובר על כבשת הרש. נזיד עדשים. מדובר על 40 מטופלי דיאליזה סך הכל.

<היו"ר אלי אלאלוף:>
20.

<דניאל בן אבו:>
20, שזה תהליך מגיוסם מגיל צעיר, מסדיר מושכים את זה והלוואי והיו מוצאים השתלה ופותרים את הבעיה שלהם. אנחנו לא מדברים על דבר חדש שמביאים אותו מהשמיים. על דבר שהיה קיים משך שנים – מ-1990 עד שנת 2003 – הוראה שנכתבה וחתומה על ידי רופא ראשי, ד"ר דולפין, עד לפני שבע שנים. באופן חד צדדי משנים את ההוראה או שמעלימים אותה ומעלימים מ-15 נכים את הזכאות הזאת; ואם אנחנו לא נסכים לדבר הזה, אז לא נקבל.

מה שאנחנו מבקשים - - -

<היו"ר אלי אלאלוף:>
אי אפשר לתת. זו הדילמה. 

<דניאל בן אבו:>
לא, זה לא נכון.

<היו"ר אלי אלאלוף:>
אם מקבלים את הפתרון האופטימאלי, לפי ראות עיניכם, אז - - -

<דניאל בן אבו:>
לא, יש פתרון. אני יכול להמליץ.

<היו"ר אלי אלאלוף:>
זה ביצה ותרנגולת.

<דניאל בן אבו:>
נמצא פה טירם צבי, שהוא עתר לבית המשפט והוא מקבל בעקבות הפסיקה של בית המשפט. אז מה הם אומרים? שכל אחד ילך ויעתור לבד. 

זאת החלטה שנובעת מהחלטה רפואית. יש סמכות סטטוטורית לרופא להגיד לכל ה-15 שלא מקבלים כלום, שמחר יקבלו. אבל הם לא עושים כך. הם לא עושים כך.

<היו"ר אלי אלאלוף:>
למה הרופאים לא עושים?

<דניאל בן אבו:>
תקבלו את התקנה או לא תקבלו. זה בעצם - - -

<היו"ר אלי אלאלוף:>
הרופאים יגידו את זה?

<דניאל בן אבו:>
הלוואי שהרופאים היו פה. איפה הרופאים? את הרופאים לא מביאים לכאן?

<היו"ר אלי אלאלוף:>
בוא נאפשר לעוד. מישהו מהנכים, בבקשה.
<צבי טירם:>
אני נכה צה"ל, שמי צבי טירם. אני נכה צה"ל אני מטופל בדיאליזה 21 שנים, וכשאני התחלתי לקבל טיפולי דיאליזה, קיבלתי בעצם את הסיוע בהתאם להוראה. כפי שהוסבר לי אז, אני לא הכרתי את ההוראה, לא הכרנו את ההוראות אז, קיבלתי 20 משקולות ובשלב מסוים, בהוראה ישירה של ראש האגף, צין, בוטלו לי המשקולות. 

אני הגעתי איתם לבית המשפט על הנושא הזה. בית המשפט חייב אותם להחזיר את המשקולות ואמר להם שזה לא סביר ש - - -

<היו"ר אלי אלאלוף:>
למה באופן אישי הוא טיפול בביטול המשקולות שלך?

<צבי טירם:>
אלף זה נעשה בחוסר סמכות והוא בהמשך גם כן אמר את זה במסמך בחתימתו, שהנושא הזה הוא בכלל לא בסמכותו. למה הוא עשה את זה? 

<היו"ר אלי אלאלוף:>
אחרי שהוא ביטל, זה לא בסמכותו.

<צבי טירם:>
כן. למה הוא עשה את זה? את זה צריך לשאול אותו, זאת הייתה התנהלות פנימית בתוך אגף שיקום. אני במהלך הדיון המשפטי נפגשתי עם הרופא הראשי, על פי בקשת אגף שיקום ובסוף הדיון גם הרופא הראשי אמר לי במפורש, אני לא יכול להחליט, אני צריך להעלות את זה למעלה. למעלה זה מנהל האגף, צין.

סיכומו של דבר, בסוף הדיון המשפטי, בית המשפט חייב אותם להחזיר לי את המשקולות ונאמר בפסק דין במפורש שזה לא מקובל על בית המשפט, שהם מבצעים את האפליה הזאת והם צריכים את מה שהם נותנים לי לתת לכל מטופלי הדיאליזה. כמובן שעד היום זה לא נעשה. 

אני גם במסגרת המשפט אמרתי שאין לי שום בעיה לעשות את זה במסגרת הוראת מינהל זמני, שזה דבר שנעשה. הוראת שעה, דבר שנעשה בעבר בנושאים אחרים. הם לא הסכימו לקבל את זה. 

אחרי הדיון הסתבר לי שבעצם מבין מטופלי הדיאליזה, יש מטופלי דיאליזה שמקבלים את מלוא הזכאות שלהם – 32 משקולות. יש כאלה שמקבלים חלקית, שזה 20 משקולות, ויש כאלה שלא מקבלים בכלל. אני ביקשתי נתונים מהממונה על חופש המידע במשרד הביטחון ועל פי הנתונים שלו, נכון לינואר שנה שעברה היו 26 מושתלים, כשמדובר על מספר שהוא לאורך כל השנים במסגרת אגף השיקום. מושתלי דיאליזה לאורך כל השנים באגף שיקום – 26 מושתלים, ובינואר היו 25 מטופלי דיאליזה.

ביולי אותה שנה ביקשתי עדכון לגבי גם כן הזכאויות, אז נאמר לי שבעצם - - -

<היו"ר אלי אלאלוף:>
כן, סליחה.

<צבי טירם:>
בעדכון שקיבלתי מהממונה על חופש המידע במשרד הביטחון ביולי, נאמר לי שמבין 25 מטופלי הדיאליזה 5 נפטרו במהלך החצי שנה הזאת, נשארו 20, כאשר מתוך ה-20, אחד מקבל 32 משקולות – כלומר זכאות מלאה בנוסף לזכאות הבסיסית. ארבעה מקבלים 20 משקולות, שזו זכאות חלקית וזה בנוסף לזכאות הבסיסית, וכל יתר ה-15 לא מקבלים שום דבר. 

עכשיו, זה מצב לא סביר. אני הצגתי את הנתונים לראש האגף, צין, כבר בפברואר שנה שעברה, כאשר הוא קיבל גם את הנתונים האלה לגבי הזכאויות והוא קיבל ממני במפורט מסמך שהוא די דומה למסמך שהעברתי גם לוועדה הזאת, שמפרט את המצב שהיה, את העובדה ש - - -

<היו"ר אלי אלאלוף:>
מה המשמעות שלך, אלמלא נתנו לך את כל מה שחשבת?

<צבי טירם:>
מה שצריך להיות זה הדבר הבא: אנחנו צריכים לקבל כפי שנכתב בהוראה הישנה, 32 משקולות בנוסף להוראה הבסיסית. 

<שמרית שקד:>
שנייה, אני רוצה לחדד. אתה מדבר על כך שרק התוספת עזרת זולת רפואית תהיה 32 משקולות, בלי קשר לצרכים האישיים?
<צבי טירם:>
אכן, בלי קשר לשום דבר אחר. זה בנוסף. על פי ההוראה הישנה - - -

<שמרית שקד:>
כי איך שאני רואה עכשיו כרגע, מה שאנחנו רואים בטבלה שקיבלנו, אני לא רואה מישהו שהתוספת עזרה רפואית שלו בלבד היא 32. 

<צבי טירם:>
יש.

<שמרית שקד:>
יש?

<צבי טירם:>
יש אחד. 

<שמרית שקד:>
אני לא רואה את זה. אני רוצה שתוספת עזרה רפואית היא 20, ויש לאנשים גם צרכים אישיים, שהם כבר שייכים לתקנות - - -

<צבי טירם:>
ממש לא. אז אני - - -

<שמרית שקד:>
וסך הכל יש חלק שיש להם 32, אבל זה צירוף של 22 ו-12.

<צבי טירם:>
אני יכול להציג לך, לוועדה, את התשובה של הממונה על חופש המידע. יש לי אותה. הוא העביר לי את התשובה בכתב במייל. 
<שמרית שקד:>
שיש אדם מקבל 32 משקולות רק על תוספת עזרת זולת רפואית. 

<צבי טירם:>
רק על היותו חולה דיאליזה.

<שמרית שקד:>
זו הוראה שהייתה בתוקף עד שנת 2003. 

<צבי טירם:>
עד 2002, כן. מה שצריך להיות בעצם זה הדבר הבא, ואני אעשה את זה בקצרה. צריך להחזיר את ההוראה שאומרת 32 משקולות בנוסף לזכאות הבסיסית, מהטיפול הראשון בדיאליזה ועד חצי שנה לאחר ההשתלה. זה צריך להיעשות בלי צורך בפנייה של הנכה. יש לאגף השיקום את כל המידע יום יום שעה שעה לגבי כל מטופל דיאליזה. הם מממנים את הטיפולים, אם תהיה השתלה הם מממנים אותה. אי אפשר להסתיר מהם שום דבר. כל המידע נמצא אצלם. אין שום הצדקה שזה יהיה תלוי בפנייה של הנכה, שכן אם נכה במצב רפואי שלא יכול לאפשר לו לפנות, למה הוא לא אמור לקבל את זה? זה לא רלבנטי בכלל.

והדבר האחרון שצריך לעשות, זה כל אלה שלא קיבלו בגלל שהם ביטלו את ההוראה, צריכים לקבל רטרואקטיבית מהיום הראשון של הזכאות. 

<היו"ר אלי אלאלוף:>
אוקיי, נציגי משרד הביטחון, בבקשה.

<פזית תדהר:>
בוקר טוב. פזית תדהר מהייעוץ המשפטי. אנחנו רואים את הדברים בצורה שונה. אני לא רוצה - - -

<היו"ר אלי אלאלוף:>
אני מניח.

<פזית תדהר:>
כן. אני לא אחזור על כל הדיון שהיה פה בשבוע שעבר, נראה לי מיותר, אז ממש כמה נקודות בקצרה. 

אכן במסגרת הטיפול בהליך המשפטי שניהל מר טירם, באמת הסתבר העניין שיש נכים שמקבלים את התוספת הרפואית עבור טיפולי הדיאליזה, ויש כאלה שלא. במסגרת ההליכים האלה המדינה הצהירה לבית המשפט שבכוונתה לפעול לתיקון התקנות והתקנות שמונחות לאישור הוועדה, אלה אותן תקנות שלגביהן הצהרנו בבית המשפט.

בניגוד למה שנטען בעבר, גם כשהייתה ההוראה הישנה, עד שהיא בוטלה, התוספת הייתה של 20 משקולות על התוספת הבסיסית שמכוח התקנות. אני חושבת שהנתונים שהצגנו גם מדברים בעד עצמם בהקשר הזה. אני אוסיף שגם בהוראה הישנה, אותה הוראה שבוטלה - - -
<היו"ר אלי אלאלוף:>
אני רציתי לדעת איפה. 

<פזית תדהר:>
גם באותה הוראה שבוטלה, לא היה מדובר במשהו שהוא אוטומטי, אלא זה היה כן נתון לשיקול דעת של הרופא וגם אחרי שההוראה בוטלה ובעצם חל ההסדר הכלכלי של שיקול הדעת של הרופא שקיים בכל מקרה לתת עזרת זולת רפואית לכל הזכאים, לא רק למטופלי דיאליזה, מדובר במשהו שהוא בשיקול דעת, לפי המצב של הנכה ולפי בדיקה פרטנית של כל זכאי וזכאי. 

מה שאנחנו מציעים כאן, זה בעצם להפוך את זה לזכאות שהיא זכאות אוטומטית לכל מי שמטופל בדיאליזה, של תוספת של 20 משקולות, כאשר חשוב לי להדגיש, כמו שגם הדגשתי בדיון הקודם שהיה בוועדה, שאם עדיין יש זכאי שהתוספת הבסיסית פלוס התוספת 20 משקולות, בהנחה שהתקנה תאושר, לא מספיקה לו ועדיין יש לו צרכים נוספים, תמיד עדיין חלה הוראת אגף השיקום שמקנה את שיקול הדעת הרפואי לרופאי האגף, לתת תוספת של משקולות.

כך שיש מענה גם למקרים החריגים שבהם ניתן נדרש לתת משהו שהוא מעבר. מבחינת משרד הביטחון, מדובר פה בתיקון שהוא תיקון מיטיב, שהמטרה שלו היא בעצם לתקן את המצב שהיה, שחלק מהנכים קיבלו, חלק לא קיבלו, חלק קיבלו X, חלק קיבלו Y. אנחנו עושים פה בעצם איזה שהוא יישור קו מכאן ואילך. 

<משה גיבלי:>
אבל למה לא עשיתם את זה קודם?

<פזית תדהר:>
ואני מאד מקווה שה - - -

<משה גיבלי:>
אבל למה לא עשיתם את זה קודם?

<היו"ר אלי אלאלוף:>
שמענו, שמענו, אמרת. תן לענות. בבקשה, סיימת? אני רק רוצה להגיד חברים, יש פה דילמה. אלף אנחנו, כמחוקקים, אין לנו סמכות לתקן תקנות שבאו מהמשרד. כפי שבאו אנחנו יכולים או לאשר או לדחות. עכשיו אני רוצה להתייעץ איתכם. זה מה שיש לי היום ביד - או לאשר או לדחות. אני יכול לאשר ולתת המלצה לבדיקה נוספת, או לא לאשר ולתת המלצה לבדיקה נוספת. 

מה אתם רוצים?

<דניאל בן אבו:>
אני גם רוצה להתייעץ איתך.

<היו"ר אלי אלאלוף:>
סליחה, חברי. גילוי נאות, אני מכיר אותו רק איזה 100 שנה והוא יותר צעיר ממני.

<דניאל בן אבו:>
אתה מכיר את הסיפור שלי, לא כל כך אותי. 

<היו"ר אלי אלאלוף:>
גם את אחיך. אבל אני שוב חוזר. או שאנחנו נקבל החלטה לא להתייחס וחלק מהחברים שלכם ממשיכים לסבול. או לאשר את התקנה ויש אפשרות של ערעור. ואני מוכן לקחת, אם תאפשרו לי להצביע, כי אתם רואים, אני פה אחד היום. תרתי משמע.

אנחנו יכולים לבקש מהמשרד או בצורה ישירה על ידיכם או בפנייה שלנו אליהם, כדי שיפנו אליכם לבדוק את המצב ולחזור לדיון בעוד שלושה חודשים. זו ההמלצה שלי בסוף הדיון. 

עכשיו, אני אגיד לכם, זה קל מאד. אני אחליט לפי מה שתגידו לי, מה שניתן לי לעשות. אז תחליטו אתם.

<דניאל בן אבו:>
ההתלבטות שאתה עומד בה, גם עומדת בפני. אני גם רואה את הפער שיש בנקודת זמן זו בין טירם לבין גיבלי, שאחד מקבל לפחות את ה-20 והשני לא. 

<משה גיבלי:>
אני לא מקבל כבר 11 שנה.

<היו"ר אלי אלאלוף:>
וחבל. יש שם אופציה של רטרואקטיביות. 

<דניאל בן אבו:>
אני באתי ואמרתי לראש אגף השיקום יום לפני הוועדה בשבוע הקודם, בוא נגיע פעם אחת, ולו פעם אחת לכנסת שלובי ידיים בהחלטה משותפת. אני אלך בניגוד לעמדת אנשי המקצוע שלי ואכבד את ה-20. אל תפגע לי בדור המערב, בדור המדבר, שאני לא אבוא לנכה שמקבל 20 שנה 32 ותורידו לו פתאום ל-20. אני לא אראה טוב במצב הזה. וניתן למטופל אחרי השתלה, כי יש את הזמן של ההשתלה שהוא לא פחות מאשר תקופת הדיאליזה, שישה חודשים נוספים. וקיבלתי סדרת חינוך מפה ועד להודעה חדשה. 
גם תוך כדי הדיונים של שנה וחצי, אני אומר לראש האגף ולרופאים שישבו איתנו, שלצערי הרופאים לא נמצאים פה היום.

<היו"ר אלי אלאלוף:>
שצידדו בדרישה שלכם.

<דניאל בן אבו:>
כי יש גם היום המלצות רופאים שלא מכובדות. בוא תוציא הוראת שעה, כפי שעשית - - -

<היו"ר אלי אלאלוף:>
אז זה לא הרופאים של האגף?

<דניאל בן אבו:>
רופאי האגף, אבל הם לא פה לצערי. חבל, כי הדבר הזה הוא צורך רפואי. בוא תוציא הוראת שעה שאנשים יקבלו, תביא את המכנה המשותף שאתה מאמין בו, שאתה חושב אותו, ונמשיך להתדיין עד מחרתיים. אולי אנחנו נראה שבאמת יש כוונות טובות, אולי לא.

אבל זאת מגמה שהולכת ורווחת באגף השיקום. לא תקבלו את מה שאנחנו אומרים, וזה דבר קטן. אני אומר לכם, אני מבקש מהוועדה, למרות שאני יודע שזה פוגע באנשים אחרים, אנחנו נעתור בשם כל נכה ונכה לבית המשפט, כמו טירם צבי, כל אחד ואחד. אסור לנו לקבל את הדבר הזה. 

אנחנו מבקשים שהוועדה תמליץ באופן מיידי שהרופאים ינתחו כל מקרה ויתנו את ההמלצה.

<היו"ר אלי אלאלוף:>
זה מה שאמרו.

<דניאל בן אבו:>
אבל הנה, הוא איתי כבר לפני שנתיים וחצי, בבקשה, והוא לא מערער. מה הסיבה שהוא לא מקבל את ה-20?

<היו"ר אלי אלאלוף:>
אני הצעתי משהו שונה קצת, ברשותך. אני מציע כל עוד שאני פה בכנסת, אבל זה לא תלוי בי בלבד, אני מוכן ללוות את התהליך בשלושה חודשים הקרובים, לראות אם האגף מתייחס ברצינות להצעות של עצמו. הוא נתן לכם אפשרות של תוספת - - -

<משה גיבלי:>
אבל הוא לא מוכן רטרואקטיבית. 

<היו"ר אלי אלאלוף:>
רגע, אחד אחד. אמרתי לכם, אני יכול פה לאשר או לא לאשר. זה מה שיש לי. לא לשנות יותר. ואני מוכן בנוסף – ותגידו לי אתם מה לעשות. אם אני אאשר, אני מבטיח לכם, אני גם אסכם בכתב את ההערות שלכם ואני אבקש התייחסות של מנהל אגף השיקום לוועדה. שהוא יבוא להגיד לנו למה זה לא יכול להיות רטרואקטיבית. אולי רטרואקטיבית רק שבע שנים? אבל למה זה כך? 

אבל אתם נקטתם בעמדה שבינינו הוא "חוסך" כסף על הגב שלכם. 

<דניאל בן אבו:>
אני יכול להתייחס?

<היו"ר אלי אלאלוף:>
לא, תן לי לגמור. ברשותכם, אני מקשיב ומוכן לשתוק בכלל ולחכות עד לסיום הדיון. אז אני שוב חוזר, או שאנחנו מאשרים את ההצעה שבאה ומלווים בפנייה של הוועדה, יושב ראש הוועדה, בפנייה הזאת, כדי לקבל יותר הבנה מצד אגף השיקום ולקיים דיון בעוד שלושה חודשים, לראות אם היישום נעשה. יש לי הצהרות. אמרו שגם עם האישור אתם יכולים לערער אצל הרופא של המוסד ולתקן את זה. לא להיות במצב - - -

<דניאל בן אבו:>
אני כבר אומר לך - - - עשיר.

<היו"ר אלי אלאלוף:>
לא להיות במצב המגוחך שאתם פניתם וזה נמשך שנתיים וחצי. אני לא הייתי ממליץ לכם כל אחד להוציא כסף, ללכת לבית המשפט ולהתחיל איזה שהוא תהליך.
אז אני חושב, ושוב אני מסכם את עמדתי. אני לרשותכם לקבל את ההחלטה בתחום שמותר לי.

<דניאל בן אבו:>
כבוד יושב הראש, נראה לך תקין שהיום מפלים נכה מול נכה ויש אחד שמקבל ואחד שלא מקבל? זה נראה סביר?

<היו"ר אלי אלאלוף:>
לא.

<דניאל בן אבו:>
אני מבקש התייחסות של הוועדה.

<היו"ר אלי אלאלוף:>
אז אני אגיד לך אתה צודק, אז מה? 

<דניאל בן אבו:>
במבחן המשפטי הם יתנו לנו תשובות.

<היו"ר אלי אלאלוף:>
אז בבקשה, אז תלכו לבית המשפט. אל תבקשו. חברה', יש כאן משרד. בית המשפט יכול לקבל כל החלטה שהוא רוצה, גם כן לפי החוק. אל תחשבו שאוטומטית בית המשפט יתמוך בעמדה שלכם, אבל אני משאיר את זה להחלטה שלכם. 

<דן שגב:>
אדוני יושב הראש, ברשותך, אני יכול בקצרה?

<היו"ר אלי אלאלוף:>
כן, בבקשה.

<דן שגב:>
שמי דן שגב, אני סגן ראש אגף שיקום וראש היחידה לשירותי שיקום. ראשית אני מבקש להתייחס פה לדברים שנאמרו על ידי מר טירם. באמת עם כל הכבוד לטענה שראש האגף הוא באופן אישי הוסיף את המשקולות של מר טירם, זה נראה לי טענה לא סבירה. ראש האגף לא נמצא פה, מדובר בהחלטה רפואית. אני גם לא רוצה לדון במקרה פרטי. אני סבור שזה - - -

<דניאל בן אבו:>
למה הרופאים לא פה?

<דן שגב:>
אבל תרשה לי. אני לא הפרעתי לך, דני.

<היו"ר אלי אלאלוף:>
רגע, רגע. בבקשה. 

<דן שגב:>
לא טענו שהרופא הפסיק, טענו שראש האגף הפסיק. 

<היו"ר אלי אלאלוף:>
בבקשה, אתה יכול להשלים את הדברים שלך.

<דן שגב:>
טענו שראש האגף באופן אישי הפסיק. אנחנו מדברים על תקנה שמטיבה - - -

<צבי טירם:>
יש מכתב שאומר שזה בהמלצת ראש האגף.

<דן שגב:>
תרשה לי בבקשה.

<היו"ר אלי אלאלוף:>
אני מבקש. 

<דן שגב:>
יש לי כמה משפטים ואני רוצה לסיים.

<היו"ר אלי אלאלוף:>
אני חוזר אליכם עוד מעט. תנו לו בבקשה לסיים.

<דן שגב:>
יושב ראש הוועדה יחליט ואנחנו נתקדם משם. אנחנו חוזרים ואומרים שמדובר בתקנה שמטיבה, שנועדה באמת למנוע דווקא את הפערים האלה בין הנכים.

<היו"ר אלי אלאלוף:>
רק דעתי אינה נוחה על החוסר, המינימום של רטרואקטיביות. זה ממש אני לא מבין.

<דן שגב:>
אני חושב שיש לזה גם פן משפטי, כמו שאמרה קודמתך בדיון הקודם, שההחלטה היא מכאן ואילך ואין החלטות שהן חלות באופן רטרואקטיבי.

<היו"ר אלי אלאלוף:>
אני מכיר בוועדה הזאת החלטות רטרואקטיביות.

<דן שגב:>
אוקיי. לגבי הנתונים שאנחנו התבקשנו להציג, אנחנו הצגנו את הנתונים. מדובר על כ-20 מקבלי דיאליזה. התבקשנו גם להתייחס למושתלי הכליה שעברו בחמש השנים האחרונות השתלה. איתרנו מושתל אחד, וגם הוא קיבל רק שלושה חודשים. כלומר, גם הנתונים מדברים על זה שצריך לעשות אבחנה דיפרנציאלית בין הצרכים של כל אחד ואחד. 

כמו שאתה ציינת קודם אדוני, הרשות לפנות לרופא, כמובן אני מניח עם חומר רפואי שמצדיק מתן עזרת זולת, היא תמיד קיימת. 

<היו"ר אלי אלאלוף:>
אוקיי, תודה. בבקשה.

<צבי טירם:>
אני רוצה להתייחס לבעייתיות שאני רואה בהצעה. הבעייתיות היא - - -

<היו"ר אלי אלאלוף:>
מצטרף אלי חברי יגאל גואטה. גם הוא עד חמש וחצי באולם של הכנסת. לא השארתי אותו לבד. 

<יגאל גואטה (ש"ס):>
אף פעם אנחנו לא מצליחים להשיג אותך. אתה גם יותר רחוק ותמיד מנצח אותנו.

<היו"ר אלי אלאלוף:>
סליחה. 

<צבי טירם:>
אני רוצה להתייחס לבעייתיות בהצעה של אדוני. הבעייתיות נעוצה בכמה היבטים. קודם כל, מהרגע שיש מטופל אחד שמקבל את מלוא הזכאות של 32 משקולות, לבוא ולשנות את הזכאות שלו, המשמעות היא שינוי נורמטיבי. שינוי נורמטיבי פירושו שינוי בזכאות - - - שנה על כל שינוי במצב הרפואי המזכה. כמובן ששינוי כזה הוא לא חוקי וזה לא נכון לעשות את זה.
הדבר השני זה, אם אנחנו אומרים שיש אחד שמקבל ואנחנו מחילים את השאר על הכל, אז יש פה אפליה בין נכים. גם בזה נקבע כבר בבית המשפט שאפליה כזאת היא אפליה שלא ניתן לאשר אותה. היא לא יכולה להיות. 

לגבי תשלום רטרואקטיבי, גם זה כבר הוכח בבית המשפט שהוא אמר שלא יכול להיות מרגע שיש אחד שמקבל, גם אם הוא לא היה זכאי, ואנחנו מדברים על אנשים זכאים, אבל גם אם הוא לא היה זכאי לקבל, מהרגע שהוא קיבל, חייבים לתת לכל אלה שמקבלים מהיום שהתחילה הזכאות שלהם. אז להעמיד את זה במובן הזה שזה לא לפי חוקים משפטיים זה לא עומד. זה לא מחזיק מים.

כל הציטוטים מפסקי הדין נמצאים בפנייה שלי אליכם. אני פשוט לא רוצה להלאות אתכם בלהקריא אותם. אבל אני העברתי לוועדה מסמך מפורט עם ציטוטים מפסקי דין. מרקרתי בדיוק את המקומות שהדברים נאמרו. 

<היו"ר אלי אלאלוף:>
שוב, חברים, אני בא ואומר, אין לנו סמכות בוועדה לשנות את התקנה.
<צבי טירם:>
אוקיי, אני לא אומר שתשנו.

<היו"ר אלי אלאלוף:>
אז מה אתה רוצה שנעשה? נוכל לדבר כמה שתרצו. אני פנוי עד שתים עשרה, אבל אני רוצה להגיע לסיכום מעשי כלשהו.

<צבי טירם:>
אז אני מנסה להגיד בקצרה מה כן אפשר לעשות. 

<יגאל גואטה (ש"ס):>
סליחה, אני יכול קריאת ביניים?

<היו"ר אלי אלאלוף:>
כן, בבקשה.

<יגאל גואטה (ש"ס):>
אני מצטער שהגעתי קצת באיחור, אבל אני רוצה לספר לכם. אתמול פניתי ליושב ראש הוועדה, אמרתי לו אלי, תרחם עלינו, אנחנו רק בחמש בבוקר יוצאים, מה דחוף לך להביא אותנו פה הבוקר? דחה את זה לאחרי הפגרה. הוא אמר לי אם רק חולה אחד יהנה מהדבר הזה, דיינו. שווה שנבוא לפה, שווה שנחזור לפה והפעם הם יבואו מסודרים ומסוכמים. ובאמת יישר כוח גדול על זה, על עצם החשיבה, כי הרי באמת זה לא איזו תופעה של אלפי אנשים פה. בסך הכל מדובר, הבנו בפעם הקודמת, ב-40 מקרים - - -

<היו"ר אלי אלאלוף:>
20.

<שמרית שקד:>
הסתבר שזה 20.

<יגאל גואטה (ש"ס):>
איך אומרים? כשהיינו ילדים היינו אומרים עוד יותר פחות. 

<משה גיבלי:>
אבל אם אני מבקש כבר 11 שנה לקבל את המשקולות האלה שאחרים מקבלים, ואם אני לא מקבל את זה רטרואקטיבית, לא עשינו פה כלום. 

<יגאל גואטה (ש"ס):>
מחילה. אנחנו אתכם. אני רק אומר לכם, תסתכלו על תפיסה של יושב ראש ועדה, שבאמת, אתמול היה לנו יום קשה מאד. אמנם לי יותר קשה, כי אני קצת יותר מבוגר מיושב ראש הוועדה, אבל באמת יום קשה והוא אמר לי – אם רק אחד יהנה מההחלטה שנקבל מחר בבוקר זה שווה שנבוא לפה.

אז בואו תתאספו.

<צבי טירם:>
אז אני רוצה להציע פתרון, והפתרון הוא פשוט. שיוציאו הוראת שעה כפי שהם עשו בעבר בנושאים שונים, שאומרת שכל מטופלי הדיאליזה נכון לרגע זה - - -

<יגאל גואטה (ש"ס):>
הם כבר עושים פרצופים של לא.

<פזית תדהר:>
לא, אני - - -

<היו"ר אלי אלאלוף:>
רגע, תנו לו לסיים.

<צבי טירם:>
מקבלים את ה-20 משקולות, שאין על זה אין ויכוח. אין ויכוח על ה-20 משקולות. הם אומרים צריך, אנחנו אומרים לפחות את זה צריך. הוראת שעה שאומרת 20 משקולות כולם מקבלים. הנושא של 32 משקולות נשאר פתוח בדיון בין ארגון נכי צה"ל לבין אגף שיקום, ובזה בעצם הוועדה פתחה את הדרך לזה שגם מי שצריך לקבל יקבל כבר מעכשיו, וגם הנושא לא ייחתם וההסכמות יגיעו לפורום שצריך, ואם צריך נגיע לבית המשפט ואם לא אז לא. זו הדרך הנכונה.
<היו"ר אלי אלאלוף:>
אני שוב חוזר, יש לנו בעיה - - -

<דניאל בן אבו:>
אני הבנתי שהאלטרנטיבה זה לאשר את זה או לא לאשר. זה ברור לנו. אנחנו לוקחים את הסיכון של לא לאשר את זה. אבל שים לב מה שקורה פה. הצד של אגף השיקום מנצל את טוב הלב של חברי הוועדה, חברי הכנסת, את טוב הלב שלא רוצים - - -
<היו"ר אלי אלאלוף:>
זה לא טוב לב. אי אפשר לשנות כל חוק.

<דניאל בן אבו:>
אגב, לא הכל בחקיקה. 

<היו"ר אלי אלאלוף:>
לפני שנכנסתם, ואני יודע את הרגישות שלך, דנו בנושא של רופא שיניים. תקנות אנחנו לא יכולים לשנות. רק השר יכול להציע. ותאמינו לי, שם זה גם כן נפשות ורצון לבוא לארץ ולחזור הביתה, כל הציונות וכל הדברים, שכל אחד מאיתנו אוהב ומעריך. 

<דניאל בן אבו:>
אז אני רוצה לקשור את זה דווקא לרופאים ולעלייה שאני מאד מחובר אליה.

<היו"ר אלי אלאלוף:>
אז בוא, אני מדבר על מה זה תקנה? תקנה זה דבר שאתה מקבל מהמשרד בעקבות חוק וההגדרות של התקנות הן רק על ידי המשרד, ואנחנו כמחוקקים רק מאשרים את התקנות. לא יותר מזה. ולכן אני בא ואומר, תגידו לי מה שאתם רוצים אני עושה. אין לי ויכוח, בגבול שמותר לי לאשר. אני יכול לגמור באישור זמני. 

אני אומר לכם מניסיון חיים וכבר גילו שאני הכי צעיר. אז אני אומר לכם בשיא הכנות מניסיון חיים, מה שאתה יכול כבר להנות ממנו, תיקח ותשפר בהמשך. ואני אומר הוועדה באמת מזדהה אתכם. מזדהה. כואבת את המצב העגום הזה שמישהו 11 שנה לא נהנה ממה שהוא היה צריך להנות. 

<משה גיבלי:>
ואם אתה לא מאשר אז לא עשית בזה כלום.

<היו"ר אלי אלאלוף:>
מה?

<משה גיבלי:>
אם אתה לא מאשר רטרואקטיבית, לא עשית בזה כלום. 

<היו"ר אלי אלאלוף:>
אבל אין לי סמכות. 
<משה גיבלי:>
יש לך סמכות.

<היו"ר אלי אלאלוף:>
טוב, זה לא הדיון. 

<דניאל בן אבו:>
אני רוצה להתחבר למה - - -

<היו"ר אלי אלאלוף:>
אני רוצה שיהיה ברור. אני אגיד מה שאני יודע, מה הסמכות שלי. בשביל זה יש לי גם יועצת צמודה, לשמחתי גם בבית היא צמודה לכל מעשי. יש פה גבול מה מותר לעשות. אני אומר לכם, קיבלתם פה דבר, תשקלו אם הוא חשוב או לא חשוב: ליווי של יושב הראש לחודשים הקרובים, כדי לראות איך אגף השיקום מוצא את הדרכים להגמיש ולתת יותר תשובות בכיוון שאתם מעוניינים ואני מעוניין. אבל אני לא אשלה אתכם שכאילו אישרתי משהו שאין לו שום זכות קיום במציאות.

חברה, אל תבקשו ממני לשקר לכם, חס וחלילה. זאת לא המטרה. המטרה היא לשרת אתכם. במצב הנוכחי, אני אומר לכם, חבל שלא תהנו ממה שמגיע לכם עכשיו ובמקביל בואו נשפר בצורה אחרת. יש דרכים שקטות, בשיחות. לא היה להם יושב ראש נודניק כמוני שבעוד שבועיים שלושה יתחיל לראש האגף תשפר, איך אתה מצליח לשפר. איך זה. אז זה מה שאני יכול להציע.

<דניאל בן אבו:>
מהניסיון שלנו איתם, כבוד יושב הראש, ברגע שהתקנה תאושר, זה נגמר. בכל במה שלא נלך, זה יהיה חתום וגמור, גם בבית המשפט. 

אנחנו יודעים את ההתלבטות שלך ואתה חרד למקרה שאין כלום. אני אומר לך שהתקנה הזאת כמו שהיא הם רוצים להעביר אותה והם מתחפרים בעמדה, לא עמדה שלהם. יכול להיות שהם חושבים אחרת, אבל הם לא יכולים לעשות אחרת.

<היו"ר אלי אלאלוף:>
למה?

<דניאל בן אבו:>
כי אם היה פה רופא ראשי, בסמכות, בשנייה הוא היה מעביר את ההחלטה הזאת ולא צריך תקנה ולא חוק. ההוראה הייתה קיימת - - -

<קריאה:>
זה לא סמכות של הרופא בכלל. 

<דניאל בן אבו:>
עובדה שהוא - - -

<היו"ר אלי אלאלוף:>
יש לי הצעה, אני מבטיח אם אתם לא רוצים שנאשר את התקנה כפי שהיא, אני בכל מקרה אחרי הפגרה, אני בעד לתת לכם דין וחשבון מה נעשה למרות שלא - - -. זה מה שאני יכול.
<אבנר גולן:>
אני רוצה רק להסב את תשומת הלב, יושב ראש הוועדה, אם אפשר.

<היו"ר אלי אלאלוף:>
כן, בבקשה.

<אבנר גולן:>
אנחנו בחודש יוני, בתשעה ביוני - - -

<היו"ר אלי אלאלוף:>
לא אמרת את שמך.

<אבנר גולן:>
שמי אבנר גולן. 

<היו"ר אלי אלאלוף:>
מה התפקיד?
<אבנר גולן:>
מנהל אגף זכויות ורווחה בארגון נכי צה"ל. אנחנו בתשעה ביוני ישבנו על תיקון תקנות לנכים בנכות מיוחדת, טיפול רפואי כוללני. גם אז לא הגענו לעמק השווה בתקנות ויושב ראש הוועדה החליט שהוא מבקש מאגף השיקום ומאנשי משרד הביטחון לשבת עם נציגי הארגון, כדי לבדוק את ההערות שהיו בדיון הזה ולהעבירן אם אפשר עד 30 יום.
אנחנו תשעה חודשים אחרי הדיון שהיה בכנסת. למרות פניות שלנו לאגף השיקום, עד היום לא התקיים דיון אחד והתקנות נותרו פתוחות כמו שהיו אז כשהן הגיעו לוועדה.

<יגאל גואטה (ש"ס):>
אז אולי דווקא היא הנותנת, שכדאי לסגור את התקנה הזאת, שגם זה לא יישאר פתוח עוד זמן.

<אבנר גולן:>
זו גרירת הרגליים. 

<פזית תדהר:>
שמרית, זה בטיפולך, התקנה הזאת.

<יגאל גואטה (ש"ס):>
אבל הם שוב פעם לא מסתדרים. 

<קריאה:>
עוד פעם, זה אותו סיפור.

<היו"ר אלי אלאלוף:>

קודם כל אני מתנצל, אנחנו נבדוק את זה ונעשה מעקב. בינתיים התחלפה לנו מנהלת הוועדה. אנחנו נעשה את הבדיקה הזאת ונחזור. אנחנו נטפל בזה.

<אבנר גולן:>
פשוט העליתי את הסוגיה הזאת כדי לקבוע להם סד זמנים ולחייב אותם לשבת הארגון. פשוט שיישמו את ההחלטה הזאת.
<היו"ר אלי אלאלוף:>
מה אתם רוצים?
<דניאל בן אבו:>
כבוד יושב הראש, אנחנו רוצים דבר אחד. אלף, לא לאשר את התקנה כפי שהיא. ב', כבוד יושב הראש לא יכול להחליט בשבילם, אבל להמליץ על הוראת שעה לגבי הנכים האחרים שלא מקבלים.

<אבנר גולן:>
בסמכות הרופא הראשי.

<היו"ר אלי אלאלוף:>
בבקשה, ההצעה שלהם אפשרית?

<פזית תדהר:>
ההצעה היא לא אפשרית. אכן יש, כמו שאדוני יודע, מערך שלם של הטבות שניתנות כיום מכוח הוראות אגף השיקום. עזרת הזולת הרפואית שבסמכות הרופא היא אחת מהן. אנחנו פועלים לעגן אותן בחקיקה, כמו שעיגנו את ההטבות למשפחות השכולות.

מ-8 בינואר 2012, במסגרת החלטת ממשלה 4088, נקבע שאסור למשרד הביטחון להרחיב הטבות קיימות, אלא בדרך של חקיקה. 

<אבנר גולן:>
זה לא הטבה, זה טיפול רפואי.

<פזית תדהר:>
סליחה אבנר, אני לא קטעתי אותך. תן לי להשלים משפט. עם כל הכבוד.
<אבנר גולן:>
אבל זה חלק מטיפול רפואי. 

<היו"ר אלי אלאלוף:>
תמשיכי בבקשה גברת.

<פזית תדהר:>
בהתאם להחלטת הממשלה הזאת, למשרד הביטחון אסור להרחיב את מערך ההטבות הקיים עד להסדרה בחקיקה. כל תיקון שיהיה או כל הרחבה, רק במסגרת של חקיקה, בין אם חקיקה ראשית ובין אם חקיקת משנה. 

לכן ההצעה לקבוע כרגע איזו שהיא הוראת שעה בסמכות רופא ראשי, היא בעצם העתק של ההצעה המוצעת כאן – לתת תוסף משקולות 20, 32 או 100 מכוח הוראת נוהל של אגף השיקום, היא מנוגדת להחלטת הממשלה, היא עומדת בניגוד לדו"חות מבקר המדינה שמתחו ביקורת על משרד הביטחון על כך שהוא מעניק את ההטבות האלה שלא במסגרת חקיקה, ולכן ההצעה הזאת היא לא אפשרית מבחינה משפטית.

<דניאל בן אבו:>
זאת פרשנות לקויה. זאת פרשנות לקויה ביסודה.

<דן שגב:>
זאת ועוד, אדוני. אני רוצה רק להוסיף ובמשפט קצר לומר שכל הטענות שמועלות פה, נדונו במסגרת הדיונים בין אגף שיקום לארגון נכי צה"ל, לדעתי, בשנה וחצי האחרונות. 

<היו"ר אלי אלאלוף:>
הם אומרים שלא - - -

<דן שגב:>
כי לא קיבלו את דעתם. בסופו של דבר זו התקנה שהשר הסכים ללכת איתה ולכן אנחנו פה. כך שאני לא רואה טעם שהוועדה תחזיר אותנו לדיונים. 
<דניאל בן אבו:>
הפרשנות של עורכי הדין, פזית, הייתה לא נכונה ביסודה, כיוון שעובדה שהתקנה הקודמת שהגענו ל-100 אחוזים, הייתה הוראה ש - - -

<היו"ר אלי אלאלוף:>
חברים, אני רוצה להחזיר את הכדור לידיים שלכם. תחליטו איך אתם רוצים שנצביע. תראו איזה חופש. תחליטו. אתם רוצים שלא אצביע למען - - -

<דניאל בן אבו:>
אנחנו רוצים לראות את הרופאים כאן ולא פרשנויות משפטיות. פשרנויות משפטיות - - -

<היו"ר אלי אלאלוף:>
או לקבוע לדיו בעוד שלושה חודשים. 

<אבנר גולן:>
אז שיגיע רופא אם אפשר. 

<יגאל גואטה (ש"ס):>
אבל אם הם כל כך חושבים שהם חזקים בבית משפט, שילכו לבית המשפט. 

<היו"ר אלי אלאלוף:>
מי אנחנו שנקבע להם?

<דניאל בן אבו:>
לעת עתה אני מבקש שכבוד יושב ראש הוועדה ימליץ ויעיר ויאיר לגבי האפליה שנעשית בימים אלה בין נכה לנכה. זה לא יעלה על הדעת. על מי אנחנו מדברים? על אנשים שמשרתים את המדינה ואת כולם. למה נכה צה"ל השני לא יקבל את זה?

<היו"ר אלי אלאלוף:>
אוי ואבוי למי שיחרוץ בנימה כלשהי שהוא רוצה לבקר אתכם. אני מפחד אפילו לדבר חופשי מחשש לא לדעת לכבד אתכם בצורה הכי טבעית שיכולה להיות.

אז אני אומר לכם שוב, אני שמתי את ההחלטה שלי בידיכם. אתם תחליטו. אתם אומרים לי עכשיו אנחנו לא רוצים לאשר את התקנה, אנחנו נעשה את מה שאנחנו יכולים לעשות. נקיים דיון חוזר בעוד שלושה חודשים. בבקשה. בואו נסכם ככה ברשותכם. בתנאי שזה מקובל.

<דניאל בן אבו:>
אלף זה מקובל. ב', אני רוצה ושוב אני אומר הארה והערה לגבי אלה שלא מקבלים שום דבר. לא יעלה על הדעת שהם ימשיכו לעצמם ויחזיקו את הדבר הזה כמין - - - 

<היו"ר אלי אלאלוף:>
זה דבר והיפוכו.

<דניאל בן אבו:>
אבל הם עושים את זה. הבסיס שהם חושבים עליו. תתנו לרופא להחליט. 

<פזית תדהר:>
חצי שנה - - - -

<היו"ר אלי אלאלוף:>
חברה', חבל. למה לא במקביל? באמת, עכשיו אני אדבר כמו אבא זקן. מספיק חברה'. יש לך ביד משהו, אתה מוותר עליו? ולא יהיה רטרואקטיבי.

<יגאל גואטה (ש"ס):>
אבל דווקא המקרה הקודם שהוא הביא, שגם שם כנראה שהם לא הסתדרו ואתה רואה שזה תשעה חודשים ולא חזרו וכן חזרו. אולי היא הנותנת - - -

<פזית תדהר:>
לא, לא, סליחה, סליחה - - -

<דן שגב:>
אדוני יושב הראש, העיד חברך שאתה באת הנה במיוחד ולו בשביל בן אדם אחד.

<יגאל גואטה (ש"ס):>
אני לא חברו, אני תלמידו.

<דן שגב:>
תלמידו.

<היו"ר אלי אלאלוף:>
לא, לא, תלמידך. 

<דן שגב:>
אנחנו מדברים פה על 12 נכים אם אני לא טועה, שבעצם המשמעות היא שהם עוד שלושה חודשים לא יקבלו את עזרת הזולת הזאת. זו המשמעות של ההחלטה שדוחים את התקנה. 

<דניאל בן אבו:>
הם יכולים לתת אבל הם לא רוצים לתת, זה העניין. הם יכולים.

<היו"ר אלי אלאלוף:>
לא, הם רוצים לתת במינון מסוים. חברה' - - -

<דניאל בן אבו:>
הם לא. שיתנו את מה שהם חושבים. נתדיין על מה שיש. הם לא רוצים לתת כמה - - -
<היו"ר אלי אלאלוף:>
אז אמרו, הם אמרו.

<דניאל בן אבו:>
אבל אם יש תום לב, שיתנו את מה שהם חושבים. 

<פזית תדהר:>
אבל זה מה שאנחנו - - -

<יגאל גואטה (ש"ס):>
אני לא חושב שיש פה מישהו שיושב בלי תום לב בסיפור הזה. 

<היו"ר אלי אלאלוף:>
אוקיי, אני מבקש, חברה, אתם רוצים להתייעץ ביניכם חמש דקות ואחר כך נחליט? מה שתרצו. אני ממש רוצה לצאת בצורה חיובית. 

<משה גיבלי:>
אני אומר לך עוד פעם, אם אני לא מקבל את ה-11 שנים אחורנית, אין סיכוי. אין סיכוי.

<היו"ר אלי אלאלוף:>
בוא, אני לא אשלה אותך.

<משה גיבלי:>
אז פה לא עשיתם כלום. אין סיכוי.

<היו"ר אלי אלאלוף:>
אתה רוצה את זה, תתעקש, תמשיך - - -

<משה גיבלי:>
אז אל תאשר את זה. אל תאשר את ההסכם הזה. אני מוכן עוד - - -

<היו"ר אלי אלאלוף:>
גם אם זה רטרואקטיבי במספר שנים ומקסימום עד שבע, זה דברים, חברה', על טעויות משלמים.

<דניאל בן אבו:>
אנחנו עוברים תקופה לא קלה עם אגף השיקום. יבואו תקופות יותר טובות. חברה', זה טיפה בים. יש דברים קשים מאד שעומדים לפתחנו. הם הוציאו לא מזמן כמה דברים בנוגע לחוק הנכים. אני אומר לך במקרה הזה אל תאשר. הם יצאו למלחמה על הנכים ועל ארגון הנכים. אני אומר לך, זה בלשון המעטה.

<היו"ר אלי אלאלוף:>
קשה לי להאמין. קשה. 

<דניאל בן אבו:>
אני אתן לך לקרוא מסמך של תת אחד, מה שהם עשו רק בימים האחרונים. 

<היו"ר אלי אלאלוף:>
כל מסמך שיועבר אלינו, אני מבטיח התייחסות רצינית. 

<אבנר גולן:>
אני רק רוצה להסב את תשומת לב יושב ראש הוועדה, שיש בנוהלי אגף השיקום בדיוק נוהל ברור ומפורט מה הסמכויות של הוראת שעה. במקרה מהסוג הזה, אגף השיקום בהחלט, בסמכות ראש אגף השיקום והרופא הראשי, יכתוב את הוראת השעה עבור ה-20 משקולות לזכאים כרגע. עד שישה חודשים הוראת שעה יכולה להיות תקופה עם אופציה להארכה, ואז במסגרת הדיונים שאנחנו - - -

<היו"ר אלי אלאלוף:>
אני מבין שזה לא - -

<פזית תדהר:>
זה לא יהיה כי זה בניגוד להחלטת הממשלה. 

<דן שגב:>
אדוני, זה בניגוד להחלטת הממשלה. 

<היו"ר אלי אלאלוף:>
היום לא תהיה החלטה כפי שאתה מציע, דני. אם זה יתקבל, יש פה תהליך מסוים לאור החלטת הממשלה. תבינו את זה.

<אבנר גולן:>
מדובר פה לא בהטבה. החלטת הממשלה מדברת על הטבות נוספות. טיפול רפואי. אנחנו מדברים על טיפול רפואי. 

<היו"ר אלי אלאלוף:>
אני אומר לך - - -
<אבנר גולן:>
גם לגבי הנכים - - -

<היו"ר אלי אלאלוף:>
אתם באתם ולי יש ידיים כבולות. רק לאשר מה שיש. אם אתם רוצים – בבקשה. לא רוצים – אני שוב חוזר, זו החלטה שלכם. אני מאמץ את ההחלטה שלכם. 
<משה גיבלי:>
אנחנו נמשיך. 

<היו"ר אלי אלאלוף:>
אז אני מצטער על זה שלא הגענו לסיכום. אני חושב שזו פגיעה בוודאי לגבי הנפגעים, נכי צה"ל, שאנחנו חייבים לכם - - -

<משה גיבלי:>
אבל איך אתה יכול לתת דבר כזה שתהיה אפליה בין נכה צה"ל אחד לשני, ששני אנשים מטופלים באותו - - -

<פזית תדהר:>
חבל ש-11 האנשים שלא מקבלים לא יושבים פה - - -

<יגאל גואטה (ש"ס):>
אני מבין את הדאגה שלך ואני מבין את הרצון שלך - - -

<משה גיבלי:>
אני אחד מה-11 שלא מקבל ואני כבר 11 לא מקבל.

<יגאל גואטה (ש"ס):>
תסלח לי אני כבר מבקש למחות על זה. זה כבר נשמע כאילו שיש חלק של ביקורת על יושב הראש עכשיו, זה לא נורמאלי.

<משה גיבלי:>
חס וחלילה. לא, לא, לא ביקורת. 

<יגאל גואטה (ש"ס):>
אתה לא עושה, אתה כן עושה מה שאתה יכול. קצת כבוד. 

<משה גיבלי:>
אם זו הייתה הצעה שלו הייתי מקבל אותה.

<היו"ר אלי אלאלוף:>
אני מכל הלב הייתי רוצה שזה ישופר, אבל זה כרגע לא ניתן. אני מבטיח את המשך הטיפול שלי. לא פשוט. 

אז אם אתם לא רוצים לקבל את ההצעה, אז אני מודה - - - את הדברים. ננסח את הדברים.

הישיבה נעולה. ניפגש בהקדם. תודה.

<הישיבה ננעלה בשעה 11:50.>

